Ameerika Ühendriikide kosmoseagentuuri juhtkonna poolt Marssi uurivate kulgurite Opportunity ja Spirit töörühmale esitatud 4 miljoni USA dollari suuruse kokkuhoiunõude tõttu saadetakse üks marsikulguritest tõenäoliselt sundpuhkusele ja piiratakse ka teise tööaktiivsust.  NASA marsikulgurid Spirit ja Opportunity on nüüdseks Marssi uurinud juba enam kui 1400 päeva, kuigi esialgu oli nende missioon kavandatud vaid 90-päevaseks.  Spiritilt ja Opportunitylt peaks peagi Marsi uurimise teatepulga üle võtma praeguste plaanide kohaselt käesoleva aasta 25. mail Punasele Planeedile maanduv robotuurija Phoenix.  NASA uue põlvkonna marsikulgur Mars Science Laboratory peaks Marsi suunas teele asuma 2009. aastal ning sinna kohale jõudma 2010. aastal.  Uute missioonide arvatust kõrgemaks kujuneva maksumuse tõttu püksirihma pingutama sunnitud NASA peakorteri nõue kulgurite töökulusid 4 miljoni dollari võrra kokku tõmmata tähendab Cornelli ülikooli uurija Steve Squyresi kinnitusel Spiritile lähinädalate jooksul pikemaaegsesse varjusurma vajumist.  Teadlane möönis, et antud samm mõjub kulgurite projekti meeskonna liikmete moraalile väga kehvasti, sest pooleli jääb väga palju põnevat ja olulist uurimistööd.  Spirit oli enne eelarvekärbete teatavakssaamist pargitud Marsi talve üleelamiseks sobilikku päikesevalguserikkasse piirkonda ning uurijad lootsid robotuurija abil koguda muuhulgas ka erinevat tüüpi atmosfääriandmeid.  Päris selge Spiriti sundpuhkus siiski veel ei näi olevat, sest NASA juht Michael Griffin on juba jõudnud teatada, et ei  poolda marsikulguri varjusurma saatmist.  Kokkuhoiunõue tähendab praegusel kujul ekspertide kinnitusel ka Opportunity abiga tehtava teadustöö kokkutõmbamist.  Spiriti ja Opportunity projekti aastakulud on praegu ümmarguselt 20 miljonit USA dollarit ning antud projektiga tegelevatele uurijatele olevat space.com'i andmeil poolametlikult mõista antud, et 2009. aastal võidakse eelarvet kärpida veel 8 miljoni dollari võrra.    Vaata ka: